CELEX: 32022R0022
Language: sk
Date: 2022-01-10 00:00:00
Title: Vykonávacie nariadenie Rady (EÚ) 2022/22 z 10. januára 2022, ktorým sa vykonáva nariadenie (EÚ) 2019/1716 o reštriktívnych opatreniach vzhľadom na situáciu v Nikarague

10.1.2022   
               
               
                  SK
               
               
                  Úradný vestník Európskej únie
               
               
                  LI 5/4
               
            
         VYKONÁVACIE NARIADENIE RADY (EÚ) 2022/22
         z 10. januára 2022,
         ktorým sa vykonáva nariadenie (EÚ) 2019/1716 o reštriktívnych opatreniach vzhľadom na situáciu v Nikarague
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2019/1716 zo 14. októbra 2019 o reštriktívnych opatreniach vzhľadom na situáciu v Nikarague (1), a najmä na jeho článok 13 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 14. októbra 2019 prijala nariadenie (EÚ) 2019/1716 o reštriktívnych opatreniach vzhľadom na situáciu v Nikarague.
                  
               
                     (2)
                  
                  
                     Vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) vydal 8. novembra 2021 vyhlásenie v mene Únie, v ktorom zdôraznil, že voľbám, ktoré sa konali v Nikarague 7. novembra 2021, chýbali demokratické záruky a ich výsledky nie sú legitímne. Vyhlásil, že nikaragujská vláda odoprela nikaragujskému ľudu občianske a politické právo voliť v dôveryhodných, inkluzívnych, spravodlivých a transparentných voľbách, ako aj slobodu prejavu, združovania a pokojného zhromažďovania. Vysoký predstaviteľ uviedol, že Únia je pripravená zvážiť všetky dostupné nástroje vrátane dodatočných reštriktívnych opatrení.
                  
               
                     (3)
                  
                  
                     Vzhľadom na pretrvávajúcu závažnú situáciu v Nikarague by sa na zoznam fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedený v prílohe I k nariadeniu (EÚ) 2019/1716 malo zaradiť sedem osôb a tri subjekty.
                  
               
                     (4)
                  
                  
                     Príloha I k nariadeniu (EÚ) 2019/1716 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) 2019/1716 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. januára 2022
            
               
                  Za Radu
               
               
                  Predseda
               
               J.-Y. LE DRIAN
            
         
         
            (1)  Ú. v. EÚ L 262, 15.10.2019, s. 1.
      
      
         
            PRÍLOHA
            Príloha I k nariadeniu (EÚ) 2019/1716 sa mení takto:
            
                        1.
                     
                     
                        Nadpis v tabuľke sa nahrádza takto:
                        
                                    „A.
                                 
                                 
                                    Fyzické osoby podľa článku 2“
                                 
                              
                  
                        2.
                     
                     
                        Do tabuľky sa dopĺňajú tieto fyzické osoby:
                        
                                     
                                 
                                 
                                    Meno
                                 
                                 
                                    Informácie o totožnosti
                                 
                                 
                                    Dôvody
                                 
                                 
                                    Dátum zaradenia na zoznam
                                 
                              
                                    „15.
                                 
                                 
                                    Camila Antonia ORTEGA MURILLO
                                 
                                 
                                    Funkcia: Dcéra Daniela Ortegu a Rosarie Murillovej, poradkyňa prezidenta, koordinátorka komisie pre tvorivú ekonomiku, riaditeľka televíznej stanice Canal 13
                                    Dátum narodenia: 4.11.1987
                                    Miesto narodenia: Managua, Nikaragua
                                    Pohlavie: žena
                                    Štátna príslušnosť: Nikaragua
                                    Číslo cestovného pasu: A00000114 (Nikaragua)
                                    Číslo preukazu totožnosti: 0010411870001B
                                 
                                 
                                    Camila Antonia Ortega Murillová je úzko zapojená do aktivít na podporu prezidenta Daniela Ortegu a jeho manželky Rosarie Murillovej ako poradkyňa prezidenta, osobná asistentka viceprezidentky a koordinátorka Národnej komisie pre kreatívne hospodárstvo. Je tiež riaditeľkou platformy Nicaragua Diseña a televíznej stanice Canal 13.
                                    Je zodpovedná za využívanie Nicaragua Diseña na podporu zmanipulovaných prezidentských a parlamentných volieb, ktoré sa konali 7. novembra 2021, vytváraním falošných účtov na rôznych platformách sociálnych médií.
                                    Ako riaditeľka Canal 13 prispela k šíreniu nenávistného prejavu, ktorý proti občianskej opozícii používa Ortegov režim, ktorý obmedzuje pluralitu redakcií, prenasleduje nezávislých novinárov a médiá v Nikarague a odstraňuje slobodu prejavu a skutočnú volebnú súťaž. Zohrávala ústrednú úlohu pri potláčaní politického pluralizmu a definitívnom rozkladaní nikaragujskej demokracie.
                                    Je preto spojená s osobami zodpovednými za podkopávanie demokracie a závažné porušovanie ľudských práv a podporuje takéto potláčanie a porušovanie.
                                 
                                 
                                    10.1.2022
                                 
                              
                                    16.
                                 
                                 
                                    Laureano Facundo ORTEGA MURILLO
                                 
                                 
                                    Syn Daniela Ortegu a Rosario Murillovej, poradca prezidenta
                                    Dátum narodenia: 20.11.1982
                                    Miesto narodenia: Managua, Nikaragua
                                    Pohlavie: muž
                                    Štátna príslušnosť: Nikaragua
                                    Číslo cestovného pasu: A00000684 (Nikaragua)
                                    Číslo preukazu totožnosti: 0012011820046M
                                 
                                 
                                    Laureano Facundo Ortega Murillo sa ako poradca prezidenta úzko zapája do činností na podporu prezidenta Daniela Ortegu a jeho manželky Rosarie Murillovej. Ospravedlňuje a podporuje svojvoľné a nezákonné väznenie lídrov politickej opozície v Nikarague, predbežných prezidentských kandidátov, študentských a vidieckych vodcov či nezávislých novinárov, ktorých označuje za „teroristov“. Tým, že prispel k odstráneniu skutočnej volebnej súťaže, zohral kľúčovú úlohu pri potláčaní politického pluralizmu a definitívnom rozložení nikaragujskej demokracie.
                                    Pôsobil ako ekonomický poradca svojho otca Daniela Ortegu a Ortegovho režimu prostredníctvom vládnej agentúry ProNicaragua. Okrem toho je zodpovedný za prevádzkovanie BanCorp – subjektu, ktorého hlavným cieľom je pomáhať, sponzorovať a finančne podporovať represívne aktivity svojej matky, viceprezidentky Rosario Murillovej.
                                    Je preto spojený s osobami zodpovednými za potláčanie občianskej spoločnosti a závažné porušovanie ľudských práv a podporuje takéto potláčanie a porušovanie.
                                 
                                 
                                    10.1.2022
                                 
                              
                                    17.
                                 
                                 
                                    Brenda Isabel ROCHA CHACÓN
                                 
                                 
                                    Predsedníčka Najvyššej volebnej rady
                                    Dátum narodenia: 10.2.1967
                                    Miesto narodenia: Bonanza, Nicaragua
                                    Pohlavie: žena
                                    Štátna príslušnosť: Nikaragua
                                 
                                 
                                    Brenda Isabel Rocha Chacónová je od mája 2021 predsedníčkou Najvyššej volebnej rady (SEC) – orgánu zodpovedného za prípravu, konanie a osvedčenie platnosti všeobecných volieb, ktoré sa konali 7. novembra 2021 a ktoré pre nedostatok transparentnosti, účasti skutočnej opozície a demokratickej diskusie oslabili demokratické inštitúcie a procesy. SEC odoprela opozícii možnosť kandidovať v slobodných voľbách a zabezpečila, aby sa voľby konali v nedemokratických podmienkach.
                                    Je preto zodpovedná za potláčanie demokratickej opozície a za oslabovanie demokracie a právneho štátu v Nikarague.
                                 
                                 
                                    10.1.2022
                                 
                              
                                    18.
                                 
                                 
                                    Cairo Melvin AMADOR ARRIETA
                                 
                                 
                                    Podpredseda Najvyššej volebnej rady
                                    Dátum narodenia: 1952
                                    Pohlavie: muž
                                    Štátna príslušnosť: Nikaragua
                                 
                                 
                                    Cairo Melvin Amador Arrieta je od mája 2021 podpredsedom Najvyššej volebnej rady (SEC) – orgánu zodpovedného za prípravu, konanie a osvedčenie platnosti všeobecných volieb, ktoré sa konali 7. novembra 2021 a ktoré pre nedostatok transparentnosti, účasti skutočnej opozície a demokratickej diskusie oslabili demokratické inštitúcie a procesy. SEC odoprela opozícii možnosť kandidovať v slobodných voľbách a zabezpečila, aby sa voľby konali v nedemokratických podmienkach.
                                    Je preto zodpovedný za potláčanie demokratickej opozície a za oslabovanie demokracie a právneho štátu v Nikarague.
                                 
                                 
                                    10.1.2022
                                 
                              
                                    19.
                                 
                                 
                                    Lumberto Ignacio CAMPBELL HOOKER
                                 
                                 
                                    Člen Najvyššej volebnej rady, úradujúci predseda Najvyššej volebnej rady v roku 2018
                                    Dátum narodenia: 3.12.1949
                                    Miesto narodenia: Raas, Nikaragua
                                    Pohlavie: muž
                                    Štátna príslušnosť: Nikaragua
                                    Číslo cestovného pasu: A00001109 (Nikaragua)
                                    Číslo preukazu totožnosti: 6010302490003J
                                 
                                 
                                    Lumberto Ignacio Campbell Hooker je od roku 2014 členom Najvyššej volebnej rady (SEC) – orgánu zodpovedného za prípravu, konanie a osvedčenie platnosti všeobecných volieb, ktoré sa konali 7. novembra 2021 a ktoré pre nedostatok transparentnosti, účasti skutočnej opozície a demokratickej diskusie oslabili demokratické inštitúcie a procesy. SEC odoprela opozícii možnosť kandidovať v slobodných voľbách a zabezpečila, aby sa voľby konali v nedemokratických podmienkach.
                                    Počas volieb 7. novembra 2021 hovoril s médiami, pričom ospravedlňoval a vyzdvihoval ich organizáciu.
                                    Je preto zodpovedný za potláčanie demokratickej opozície a za oslabovanie demokracie a právneho štátu v Nikarague.
                                 
                                 
                                    10.1.2022
                                 
                              
                                    20.
                                 
                                 
                                    Nahima Janett DÍAZ FLORES
                                 
                                 
                                    Riaditeľka Nikaragujského inštitútu telekomunikačných a poštových služieb, dcéra generálneho riaditeľa nikaragujskej štátnej polície Francisca Javier Díaz Madriza
                                    Dátum narodenia: 28.6.1989
                                    Pohlavie: žena
                                    Štátna príslušnosť: Nikaragua
                                 
                                 
                                    Nahimas Janett Díaz Floresová je riaditeľkou Nikaragujského inštitútu telekomunikačných a poštových služieb (TELCOR), regulačného subjektu telekomunikačných a poštových služieb. Nikaragujské orgány od roku 2018 využívajú TELCOR na umlčanie nezávislých médií vrátane troch spravodajských organizácií, pričom inštitút TELCOR využili aj počas represií v roku 2018. Počas všeobecnej volebnej kampane v roku 2021 viedol TELCOR rozsiahlu dezinformačnú kampaň. TELCOR ako inštitúcia zodpovedná za vykonávanie „zákona o kybernetickej bezpečnosti“ riadi a vykonáva činnosti dohľadu, pokiaľ ide o občiansku spoločnosť a demokratickú opozíciu.
                                    Nahima Díaz Floresová pôsobí vo svojej funkcii ako podporovateľka Ortegovho režimu a prostredníctvom TELCOR-u riadi a vykonáva dezinformačné činnosti, ako aj dohľad nad občianskou spoločnosťou a demokratickou opozíciou. Je preto zodpovedná za závažné porušovanie ľudských práv, za potláčanie občianskej spoločnosti a demokratickej opozície, ako aj za oslabovanie demokracie v Nikarague.
                                 
                                 
                                    10.1.2022
                                 
                              
                                    21.
                                 
                                 
                                    Luis Ángel MONTENEGRO ESPINOZA
                                 
                                 
                                    Dozorný úradník Úradu pre dohľad nad bankami a inými finančnými inštitúciami Nikaraguy
                                    Dátum narodenia: 1.1.1949
                                    Miesto narodenia: Esteli, Nicaragua
                                    Pohlavie: muž
                                    Adresa: Planes De Puntaldia Casa #16, Managua, Nicaragua
                                    Štátna príslušnosť: Nikaragua
                                    Číslo preukazu totožnosti: 1610101490000S
                                 
                                 
                                    Luis Ángel Montenegro Espinoza je dozorný úradník Úradu pre dohľad nad bankami a inými finančnými inštitúciami Nikaraguy (SIBOIF) Z titulu uvedenej funkcie je zodpovedný za prenasledovanie účastníkov finančných operácií, ktorí odporovali politikám Ortegovho režimu, ako aj za presadzovanie kontroly tohto režimu nad finančným sektorom.
                                    Do uvedenej funkcie ho priamo vymenoval Daniel Ortega za odmenu za jeho lojalitu. Vo svojej predchádzajúcej funkcii generálneho kontrolóra republiky zabezpečoval, aby sa skorumpované finančné aktivity Ortegu nestali predmetom auditu, a rovnako prispieval k ovládnutiu režimu zo strany Ortegu.
                                    Je preto zodpovedný za oslabovanie právneho štátu v Nikarague, ako aj za potláčanie občianskej spoločnosti a demokratickej opozície.
                                 
                                 
                                    10.1.2022“
                                 
                              
                  
                        3.
                     
                     
                        Dopĺňajú sa názov tabuľky a tabuľka:
                        
                                    „B.
                                 
                                 
                                    Právnické osoby, subjekty a orgány podľa článku 2
                                    
                                                 
                                             
                                             
                                                Meno
                                             
                                             
                                                Informácie o totožnosti
                                             
                                             
                                                Dôvody
                                             
                                             
                                                Dátum zaradenia na zoznam
                                             
                                          
                                                1.
                                             
                                             
                                                Nikaragujská štátna polícia
                                                La Policía Nacional Nicaragüense
                                             
                                             
                                                Ústredie: Managua, Nikaragua
                                                Dátum ustanovenia: 22.8.1979
                                                Webové sídlo: http://www.policia.gob.ni/
                                             
                                             
                                                Nikaragujská štátna polícia je zodpovedná za ponižujúce zaobchádzanie, vrátane fyzického a psychického mučenia, s osobami, ktoré sa postavili proti Ortegovmu režimu. Je zodpovedná za nezákonné väznenie predbežných prezidentských kandidátov, vedúcich predstaviteľov občianskej spoločnosti, študentských a vidieckych lídrov či nezávislých novinárov bez akýchkoľvek právnych a demokratických záruk.
                                                Štátna polícia pomohla Danielovi Ortegovi zamedziť účasti akejkoľvek skutočnej demokratickej opozície vo všeobecných voľbách 7. novembra 2021. Pred uvedenými voľbami štátna polícia nepretržite sledovala a prenasledovala vedúcich predstaviteľov opozície, podnikala protiprávne vlámania do obydlí a svojvoľné zatýkanie členov opozície a systematicky ohrozovala zamestnancov verejných orgánov.
                                                V roku 2018 sa štátna polícia podieľala na zabíjaní pokojných demonštrantov v celej Nikarague.
                                                Nikaragujská štátna polícia je preto zodpovedná za závažné porušovanie ľudských práv, za potláčanie občianskej spoločnosti a demokratickej opozície, ako aj za oslabovanie demokracie a právneho štátu v Nikarague.
                                             
                                             
                                                10.1.2022
                                             
                                          
                                                2.
                                             
                                             
                                                Najvyššia volebná rada
                                                Consejo Supremo Electoral
                                             
                                             
                                                Adresa: Pista Juan Pablo II, Managua 14005, Nicaragua
                                                Webové sídlo: https://www.cse.gob.ni/
                                                Email: info@cse.gob.ni
                                             
                                             
                                                Najvyššia volebná rada (SEC) je orgán zodpovedný za prípravu, konanie a osvedčenie platnosti všeobecných volieb, ktoré sa konali 7. novembra 2021 a ktoré pre nedostatok transparentnosti, účasti skutočnej opozície a demokratickej diskusie oslabili demokratické inštitúcie a procesy. SEC odoprela opozícii možnosť kandidovať v slobodných voľbách a zabezpečila, aby sa voľby konali v nedemokratických podmienkach.
                                                SEC je preto zodpovedná za potláčanie demokratickej opozície a za oslabovanie demokracie a právneho štátu v Nikarague.
                                             
                                             
                                                10.1.2022
                                             
                                          
                                                3.
                                             
                                             
                                                Nikaragujský inštitút telekomunikačných a poštových služieb
                                             
                                             
                                                Adresa: Avenida Bolívar, Esquina diagonal, al edifico de la Cancillería Aptdo 2664, Managua 10000, Nicaragua
                                                Dátum registrácie: 12.6.1982
                                                Webové sídlo: https://www.telcor.gob.ni
                                             
                                             
                                                Nikaragujský inštitút telekomunikačných a poštových služieb (TELCOR) je regulačným subjektom telekomunikačných a poštových služieb. Nikaragujské orgány ho od roku 2018 využívajú na umlčanie nezávislých médií vrátane troch spravodajských organizácií, pričom ho využili aj počas represií v roku 2018 a po všeobecných voľbách v roku 2021. Počas všeobecnej volebnej kampane viedol TELCOR rozsiahlu dezinformačnú kampaň. TELCOR ako inštitúcia zodpovedná za vykonávanie „zákona o kybernetickej bezpečnosti“ riadi a vykonáva činnosti dohľadu, pokiaľ ide o občiansku spoločnosť a demokratickú opozíciu.
                                                TELCOR je preto zodpovedný za závažné porušovanie ľudských práv a za potláčanie občianskej spoločnosti a demokratickej opozície.
                                             
                                             
                                                10.1.2022“